钦定古今图书集成/明伦汇编/氏族典/第228卷 > 杨渥
## 钦定古今图书集成/明伦汇编/氏族典/第228卷 > 杨渥

按《五代史吴世家》：渥字承天，行密长子也。行密病，出
渥为宣州观察使。徐温谓曰：“今王有疾而出嫡嗣，必
有奸臣之谋。若他日召子，非温使者，慎无应命。”渥涕
泣谢温而去。行密病甚，命周隐作符召渥，隐劝行密
用旧将有威望者代主军政。温入问疾，行密告之，温
大惊，遽召渥。行密卒，渥嗣立，以其腹心陈璠、范遇为
东院马军以自卫。温与张颢皆有立渥之功，恶璠等
侵其权，斩之。渥心愤未能发。温等不自安，遣盗执渥，
缢杀之，时年二十三，谥曰景。弟溥，僭号，尊为“烈宗景
皇帝。”